
Suša in vročina v gozdu

Letošnje poletje v kombinaciji z minimalnimi padavinami in ekstremno visokimi temperaturami ne prizanaša niti gozdovom – na plitvih tleh in strmih južnih pobočjih so gozdovi listavcev obarvani že povsem jesensko. Pa tudi na drugih rastiščih sušni in vročinski stres puščata posledice na vseh gozdnih rastlinah. Nekatera drevesa so doživela vročinsko kap in si v naslednji rastni sezoni ne bodo opomogla. 

Dodatno grožnjo povzroča suša in vročina iglavcem, predvsem smreki, zaradi razvoja podlubnikov. Zmožnost obrambnih sistemov dreves se je zaradi suše zmanjšala na minimum, kar v kombinaciji z ugodnimi pogoji za rojenje podlubnikov predstavlja veliko tveganje za naravno katastrofo. Povečano populacijo podlubnikov ugotavljamo povsod, od nižin pa vse do zgornje gozdne meje. Revirni gozdarji na celotnem gozdnogospodarskem območju odkrivajo žarišča in pozivajo lastnike, naj jih čimprej sanirajo. Kljub morebitnim padavinam in bolj mokri jeseni se razvoj podlubnikov namreč ne bo zaustavil. Težave se bodo nadaljevale v jesen in predvidoma v naslednja leta. 

Lastnike, ki imajo v gozdu smreko, pozivamo, da redno pregledujejo svoj gozd in so pozorni na morebitne znake napada podlubnikov (rjava črvina ob koreničniku pod smreko, spreminjanje iglic v rdečkasto barvo, sušenje in odpadanje iglic, prekomerno smolenje v srednjem delu drevesa, sušenje vrhov). Ob pojavu takšnih znakov naj obvezno obvestijo revirnega gozdarja in naj ne čakajo na izdajo odločbe, temveč takoj pričnejo s sanacijo - posekom in odvozom napadenega lesa ter izdelavo gozdnega reda. V vročini je razvoj podlubnikov še hitrejši, zato je hitro spravilo napadenega lesa ključno, da se škode ne širijo v sosednje sestoje. Ob prejemu odločbe oz. obvestila gozdarja, da imajo v svojem gozdu lubadarke, pa naj takoj odreagirajo.

Za parcele, ki so v solastništvu, predlagamo, da solastniki predhodno izberejo skupnega predstavnika, ki jih bo zastopal – o tem naj obvestijo svojega gozdarja. Že predhodno je dobro preveriti in pripraviti tehnično brezhibnost orodja in opreme, ki bi jih potrebovali za sečnjo. Varnost pri delu naj bo na prvem mestu! 

Posebej poudarjamo, da je odgovornost za pravočasen posek na lastniku in ne na izvajalcu. Usposobljene izvajalce lahko lastniki poiščejo na portalu https://www.mojgozdar.si/

Zelo pomembno je dosledno izvajati gozdni red! Kjer je to mogoče in ekonomično se pogosto izvažajo sečni ostanki, ki se uporabijo za sekance. Ti kupi morajo biti pravočasno zmleti, saj prav tako predstavljajo bazo za razvoj podlubnikov. Veljavna zakonodaja prepoveduje odlaganje gozdnih lesnih sortimentov in sečnih ostankov v struge potokov in hudournikov (poplavna varnost). Prav tako jih ni dovoljeno odlagati v jarke, na pasišča prostoživečih živali, v kale oziroma kaluže, ob vodne izvire ali na gozdne prometnice.

Vse obiskovalce gozdov in naravnega okolja opozarjamo, naj upoštevajo razmere v gozdu, s svojo dejavnostjo naj ne ovirajo lastnikov oz. izvajalcev pri delu. Za zdravje gozdov je absolutna prioriteta sanitarni posek, saj s tem preprečujemo ali vsaj blažimo še večje negativne spremembe v naravi.

V teh ekstremnih razmerah pa je poleg rastlinstva ogroženo tudi gozdno živalstvo. Zaradi pomanjkanja vode in toplotne obremenitve trpijo vse živali – veliki sesalci, ptice, plazilci, dvoživke, žuželke in mikroorganizmi v tleh. Cel ekosistem je zelo prizadet, zato mu ljudje ne povzročajmo dodatne škode in ga ne vznemirjajmo po nepotrebnem.

V teh dneh smo prejeli nekaj prepotrebnih padavin, ki pa situacije ne bodo bistveno izboljšale. Zato še enkrat pozivamo vse lastnike gozdov in javnost, da upoštevajo navodila in naredijo vse potrebno, da bo gozd in gozdni prostor letošnje vroče poletje preživel s čim manj negativnimi posledicami.

